钦定古今图书集成/明伦汇编/官常典/第355卷 > 王献臣
## 钦定古今图书集成/明伦汇编/官常典/第355卷 > 王献臣

按《明外史》本传：“献臣，字敬止，其先吴人，隶籍锦衣卫。
弘治六年，举进士，授行人，擢御史，巡大同边。还言：自
威远失利，士无战心。今复令修筑边垣，岂胜畚锸劳。
宜量修要害，悉罢其馀。且亟正诸将姚信、陈广闭营
避寇及马昇、王杲、秦恭丧师罪，悉蠲大同、延绥旱伤
逋赋以宽军民。帝多从之。尝令部卒导从游山，为东”
厂缉事者所发，并言其擅委军政官，征下诏狱，罪当
输赎，特命杖三十，谪上杭丞。十七年复以张天祥事
被逮。天祥者，辽东都指挥佥事斌孙也。斌以罪废，天
祥入粟得祖官。有泰宁卫部十馀骑，射伤海西贡使。
斌使天祥出毛喇关，掩杀他卫三十八人以归，指为
射贡使者。巡抚张鼐等奏捷，献臣疑之，方移牒驳勘。
斌妇弟指挥张茂及子钦与天祥有郤，诈为前屯卫
文书呈献臣，具言劫营事。献臣即以闻。未报。会献臣
被征，帝命大理丞吴一贯、锦衣指挥杨玉会新按臣
余濂勘之，尽得其实。斌等皆论死，天祥毙于狱。天祥
叔父洪屡讼冤，帝密令东厂廉其事。还奏，所勘皆诬。
帝信之，欲尽反前狱，召内阁刘健等出《东厂揭帖》示
之，命尽逮一贯等会讯阙下。健等言《东厂揭帖》不可
行于外，既退，复争之。帝再召见，责健等。健对曰：“狱经
法司，谳，皆公卿士大夫言，足信。”帝曰：“法司断狱不当，
身且不保，言可信乎？”谢迁曰：“事当从众。若一二人言，
安可信？”健等又言：众证远，不可悉逮。帝曰：“此大狱，逮
千人何恤？苟功罪不明，边臣孰肯效力者？”健等再四
争执，见帝声色厉，终不敢深言东厂非。越二日，复召
对，卒传旨逮一贯等。既至，帝亲御午门鞫之。斌曰：“勘
官不当以匿名书定罪。”帝遽曰：“匿名书见即焚毁，此
定律也，安得施行？”色怒甚。一贯等皆股栗。帝反复诘
之，众莫敢辨。帝欲抵一贯死，闵珪、戴珊力救，乃谪嵩
明州同知，献臣广东驿丞。濂云南布政司。昭磨。茂父
子论死，而斌免，洪反得论功。武宗立，献臣迁永嘉知
县。